Жената със скромните обувки

Отивайки в непознат европейски град, един гръцки свещеник разказва историята за жената със скромните обувки. В чийто дом ухае на тамян и на пресен хляб,той казва, че това е забравеното изкуство на красотата на истинската женственост, която носи преди всичко доброта, скромност, способност за жертва.

В един свят, в който от всякъде се налага грубо образът на сексуалната тигрица, в облекло, в което не би искала да я видят децата й, на бизнес акулата, на тренингите за женственост, в които целта е да изманипулираш някой, който има достатъчно пари, за да осигурява нови дрехи и силикон до края…да края на връзката вероятно. В един свят, в който жената мислеше, че осигурява своята заветна победа, над мъжкото иго, феминизма се оказа нож с две остриета и двете за нас. Ако станете някоя сутрин по-рано, излезте, застанете до някое училище, до някоя детска градина и наблюдавайте. Непременно ще я видите, жената със скромните обувки, тя води децата си, после бърза за работа. Не помните ли, когато я подминахте на улицата с обидното „ ох, тая лелка е запречила тротоара” . Ако имате време, елате покрай същото място и вечер, виждате ли онази жена с торбите с покупки, ръцете й са груби, няма маникюр, с наднормено тегло и небоядисана коса. Не можете да запомните лицето й, защото такива са толкова много, жени без възраст, може би прилича на медицинската сестра, която ви успокояваше докато боледувахте или на жената станала посреднощ, за да ядете вкусна баничка…Жената, която видяхте да извежда престарелите си родители на разходка, като малки деца, под ръка. Познахте я, нали-по ръцете и по обувките. Запомнете млади хора тези ръце и тези обувки и не вярвайте, когато ви казват, че трябва да сте тигрици или акули, за да завъртите главата на някого, не вярвайте. Жената, млади приятелю е мека и добра, обикновена като въздуха и хляба, но ако само за миг, само за миг, тези лелки, както им казвате изчезнат, дали няма светът да загуби нещо невидимо, но същностно важно, оная мечта за уют, топлина и приемане, които тигриците и акулите и вълчиците не носят, (те все пак са верни на хищната си природа ). Помните ли, когато ваш приятел катастрофира с колата и докторите не знаеха дали ще оживее, вие бързахте към близката църква, а тя, онази жена ( не помните лицето й, но помните обувките) се върна и отключи само за вас. Това пак беше тя. Ами онзи път, когато паднахте на леда пред блока и всички ви подминаваха, а една ръка ви помогна…Истинската женственост, млади приятелю не иска грим и нови обувки, тя е в красотата и мекотата на тези очи, способни да приемат и твоята болка, да сварят чай, да ти застелят чисти чаршафи и да се помолят пред иконата за теб. Запомни приятелю и ако някога, като онзи свещеник попаднеш в непознат град и си в беда и си жаден и гладен и сам, търси жената със скромните обувки и се пази от ноктите и зъбите на тигриците, че кой знае какво са ги научили в последния семинар за женственост.

Вероника Иванова, Варна